דירה 7א
עלילה

בשנת 1965, טרזה "טרי" ג'ונופריו היא רקדנית צעירה שעברה מנברסקה לניו יורק, ומתגוררת בשכירות עם חברתה אנני, גם היא רקדנית. טרי משתתפת במחזמר "נשקיני, קייט" (אנ') המוצג בבברודוויי. היא מועדת על הבמה, נפגעת קשה בקרסולה, ההצגה מופסקת וטרי מובהלת לבית חולים. כעבור ארבעה חודשים, עדיין צולעת, טרי מנסה להשיג תפקיד בתיאטרון, אך ללא הצלחה. היא באה למבחן במה אצל מפיק התיאטרון אלן מרשנד. כשהוא מגלה שהיא "הבחורה שנפלה", מרשנד הופך את המבחן למעשה של התעמרות והשפלה, אך טרי לא נשברת. כשמרשנד יוצא מהתיאטרון, היא עוקבת אחריו לביתו בבית הדירות "בראמפורד". היא מסבירה לשוער את מטרת בואה אך נתקפת בחילה, יוצאת ומקיאה על המדרכה. זוג הקשישים מיני ורומן קסטבט אוספים אותה לדירתם ב"בראמפורד", היא מתאוששת, והם מציעים לה דירה שבבעלותם בקצה המסדרון, בחינם, כפי שעשו בעבר עם מישהי אחרת. טרי מוצאת במגירת השידה נעל בלט עם השם "ג'ואן סבאלסקי". הקסטבטים מזמינים את טרי להצטרף לקוקטייל בדירתו של אלן מרשנד. כשהיא מגיעה לשם, מתברר שהם ביטלו את הגעתם והיא האורחת היחידה. אחרי כוסית משקה, היא נתקפת הזיות. טרי מתעוררת מסיוט שבו היא מופשטת ויצור מבעית יוצא מבין רגליה, ומוצאת את עצמה במיטתו של מרשנד שמבשר לה שהיא התקבלה למחזה שלו, ורומז שהם קיימו יחסי מין. במהלך חזרה בתיאטרון, הרקדנית ורה קלארק מזהה את טרי כ"הבחורה שנפלה", ורומזת שטרי קיבלה את התפקיד כי שכבה עם מרשנד.
טרי מתוודעת לדיירים נוספים ב"בראמפורד". לילי גרדיניה, קשישה המתגוררת בדירה מול טרי ומגדלת צמחי מרפא ובישול, נותנת לטרי מִשְׁחָה לקרסול. באותו לילה טרי חווה סיוט נוסף, אך בבוקר הקרסול החלים באורח פלא, והיא יכולה לרקוד כבעבר. השכן דוקטור ספירסטין, רופא מיילד, נותן לה כרטיס ביקור שלו, והקסטבטים נותנים לה ענק עם קמע כמתנת חג המולד. טרי נתקפת בחילת בוקר ומבקרת אצל ד"ר ספירסטין שמבשר לה שהיא הרה. היא לא רוצה לספר למרשנד פן יפטר אותה, ואנני מציעה שקרובת משפחתה תעשה לטרי הפלה לא בטוחה. בחדר הכביסה ב"בראמפורד", טרי הוזה מראה של תינוק בתוך התוף של מכונת הכביסה. מיד אחר כך נכנסת לחדר הכביסה אישה צעירה ולא מוכרת לטרי. בחדר ההלבשה בתיאטרון, ורה שוב מתגרה בטרי, אלן נכנס ונוזף בוורה. להפתעתה של טרי, אלן יודע שהיא בהריון, אך הוא דווקא מאושר ומצפה ממנה להיות חדה על הבמה ולהראות לעולם למה היא מסוגלת. היא חוזרת לדירתה, שם מחכים הקסטבטים שנודע להם מפי אלן שהיא בהריון. הם מציעים לגדל את התינוק, כך היא תוכל להתפנות לקריירה שלה מגלה, ובתמורה להסכמתה הם ימלאו את כל רצונותיה.
טרי מתעוררת באישון לילה מסיוט שבו היא קורבן בטקס דתי. לחרדתה, לילי גרדיניה נמצאת בדירה, אומרת שהיא צריכה "לעצור את זה" ומנסה להרוג את טרי שנמלטת וננעלת בחדר אחר. לילי נתקפת עווית, מתעלפת ומפונה לבית החולים. בבוקר, הקסטבטים מספרים לטרי שלילי בתרדמת שייתכן שלא תתעורר ממנה. טרי עונה שלילי רדפה אחריה, ולא ברור איך נכנסה לדירתה. לבסוף מוצאת טרי בדירתה מסדרון נסתר המוביל לדירתה של לילי, שם היא מוצאת מה שנראה כמכתב פרידה בחתימת לילי, וספר כישוף ובו איור של שטן מקורנן. כשמישהו כנס לחדר, טרי גונבת את הספר ובורחת חזרה לדירתה. במהלך חזרה בתיאטרון, ורה מתגרה בטרי, ולפתע מועדת ללא סיבה נראית לעין, וקרסולה מתעוות. אלן מבשר שוורה כנראה לא תוכל עוד ללכת, וטרי תחליף אותה. נסיבות תאונה נראות לטרי מוזרות. בחזרה בדירתה, טרי חשה כאבים בבטנה, ומשתקפת בראי עם בטן גדולה באופן לא טבעי, ומשהו נע בתוכה. היא מתקשרת לד"ר ספירסטין ומספרת לו שדבר מה לא תקין עם התינוק והיא רואה חזיונות שווא. הוא מורה לה לארוז תיק ולבוא אליו מיד, כי היא כנראה סובלת מהיסטריה שלפני לידה, ותזדקק לאשפוז כדי להגן עליה ועל התינוק.
טרי פותחת את הספר ומוצאת בו איור של הענק עם הקמע, בצמוד לאיור של אישה כבולה בשלשלאות, יולדת שד. היא אורזת מזוודה ועוזבת את הדירה, משאירה מאחוריה את הקמע. בגיליון ישן של ירחון התיאטרון "Playbill" היא מוצאת את שמה של ג'ואן סבאלסקי, והולכת לתיאטרון שבו עבדה ג'ואן. המנהל מספר שג'ואן עזבה את התיאטרון לפני שישה חודשים, ולא חזרה לקחת את חפציה. במזוודה שג'ואן השאירה, טרי מוצאת תצלום של ג'ואן סבאלסקי, את תפילת המחרוזת, וספר של הברית החדשה שבו מודגש פסוק מפרק "התגלות 12" (אנ') בספר חזון יוחנן: ”וַיֻּשְׁלַךְ הַתַּנִּין הַגָּדוֹל הַנָּחָשׁ הַקַּדְמוֹנִי אֲשֶׁר־נִקְרָא שְׁמוֹ מַלְשִׁין וְשָׂטָן הַמַּדִּיחַ תֵּבֵל כֻּלָּהּ הוּא הֻשְׁלַךְ אָרְצָה וּמַלְאָכָיו עִמּוֹ הֻשְׁלָכוּ”.היא הולכת לכנסייה, ונוכח פסל ישו טרי נתקפת כאבים ומתחילה להתפלל. נזירה ניגשת לעזור לה, רואה את הספר ומסבירה לטרי שהספר מכיל את כתבי הקודש של חסידי כת השטן שקבעו את משכנם בבניין בראמפורד קצת לפני מפנה המאה ה-20. ג'ואן סבאלקי ברחה מהם ונהרגה מפגיעת אוטובוס כש"משהו" רדף אחריה. הנזירה מבינה שחברי הכת בחרו בטרי במקום ג'ואן, ומזהירה שלידת התינוק תביא לאסון. טרי הולכת לעבור הפלה לא בטוחה, בעזרתה של אנני. עם תחילת ההליך, טרי בועטת באופן לא-רצוני באישה המבצעת אותו, והאישה נתקפת בפרכוס. מתוך הבנת השתלשלות האירועים, טרי לוקחת אחריות לתאונה של ורה קלארק משום שהיא ייחלה לקבל את התפקיד של ורה, ובעצם קיללה אותה. נוכח דבריה של אנני שטרי לא אשמה בדבר, טרי מודיעה שהיא הבינה שעליה לטפל בהיריון בכוחות עצמה, ומסתלקת.
טרי חוזרת ל"בראמפורד". דירת הקסטבטים ריקה וחשוכה. במרתף היא מוצאת מקדש עם ציורי קיר, כלי פולחן ומסכת פני השטן. אלן מרשנד בא ומסביר לה שזה המקום שבו היא הרתה. היא מבינה שאלן אנס אותה ודוקרת אותו בפגיון מגולף מכלי הפולחן. יצור שטני מקורנן מופיע במקום, טרי נמלטת לדירתה. ומוצאת שם את הקסטבטים שדורשים שהיא תמלא את חלקה בעסקה. היא מנסה לדקור את עצמה בבטן, אך הסכין נשמטת מידה והיא נופלת לרצפה, מתעוותת מכאבים. מיני אומרת שזו הוכחה שהתינוק לא מרוצה מהתנהגותה, והוא "כאן כדי להישאר". רומן מוסיף שהתינוק שלה נועד לרשת את השטן ולשנות את העולם. השניים לוקחים את טרי להתכנסות של דיירי הבניין המקדמים אותה בברכה. מיני עונדת שוב את הקמע על צווארה של טרי. רומן מכריז "אלוהים מת, השטן חי, ו-1965 היא השנה הראשונה", הוא מרים כוסית "לחיי טרי, אימו של אדוננו, ולחיי השטן". טרי נוטלת כוסית, מצטרפת לברכה, ואומרת שמיני צדקה. היא מבצעת ריקוד אמנותי לצלילי השיר "Be My Baby", תוך כדי הריקוד היא מגיעה לחלון, קופצת ממנו ונהרגת על המדרכה. בעוד השכנים מתאספים סביב טרי המתה, הקסטבטים באים מהרחוב לבושים בגדי ערב. למראה שוטרים המתשאלים את רוזמרי וגאי וודהאוס, הם מהנהנים זה לזה בהבנה.